J. Mikolaj, podpredseda vlády a minister školstva SR: (2009-10-29):
Každý materiálny didaktický prostriedok, aj učebnica, ktorý ministerstvo školstva bezplatne poskytuje školám, prechádza schvaľovacím konaním. Cieľom tohto procesu je zabezpečiť pre každého žiaka odborne vypracované, kvalitné učebnice. Uvedeným organizačným zabezpečením vydávania učebníc sa zachováva jednotný, otvorený a navzájom nadväzujúci vzdelávací systém, a to hlavne vo vzťahu k žiakovi. V tomto procese sa vyjadrujú odborníci na daný predmet a učitelia z praxe k súladu učebnice so štátnym vzdelávacím programom, grafickej úprave, predmetovej nadväznosti nielen v danom ročníku, ale aj k ročníkom predchádzajúcim a nasledujúcim. Ministerstvo školstva vypracovalo podrobný harmonogram celého procesu tvorby učebníc tak, aby boli dodané do škôl na začiatku školského roka. Boli vyhlásené konkurzy na tvorbu učebníc postupne vo viacerých kolách. V I. etape pre 1. a 5. ročník základných škôl a 1. ročník stredných škôl ešte v auguste roku 2008. V II. etape pre 2. a 6. ročník základných škôl a 2. ročník stredných škôl v januári roku 2009. V súčasnosti prebieha proces výberu autorov na tvorbu učebníc pre 3. a 7. ročník, teda ročníky, ktoré idú do 3. roka reformy, a 3. ročník stredných škôl, ktoré sa plánujú dostať do škôl pre nasledujúci školský rok. Ministerstvo školstva má podpísané kúpne zmluvy na nákup učebníc pre nereformné ročníky, tzv. reedície či 1. vydania za rok 2009 s 20 vydavateľstvami na celkový počet 345 titulov. Z toho bolo dodaných do distribučnej agentúry 269 učebníc, čo činí 78 %. Z celkového počtu 117 titulov z I. a II. etapy konkurzov na tvorbu učebníc pre 1. a 5. ročníky základných škôl a 1. ročník stredných škôl a pre 2. a 6. ročník základných škôl a 2. ročník stredných škôl bolo expedovaných do škôl 26 titulov, v tlači je 9 titulov, vydavateľsky sa spracúva 24 titulov a v schvaľovacom procese je 15 titulov. Autori pripravujú rukopis na 43 titulov. Nové učebnice sa ihneď, ako ich vydavateľstvá dodajú, distribuujú do škôl. V prípade, že nie je učebnica dodaná vydavateľstvom, na webovej stránke edičného portálu ministerstva školstva sú pedagógom k dispozícii časti textu vydavateľsky spracovávaných učebníc. Učebnice, ktoré mali školy k dispozícii v predchádzajúcom období, sú stále v školách a môžu s nimi učitelia a žiaci pracovať. Príčin postupného dodávania učebníc do škôl je niekoľko. Najväčším problémom je nezáujem autorov o tvorbu učebníc a učebných textov, čo vidieť na počte prihlásených autorov či autorských kolektívov do konkurzov vyhlásených ministerstvom školstva. Len pre vašu ilustráciu pre všeobecnovzdelávacie predmety sa nám neprihlásilo 17 autorov, čiže nemá kto napísať 17 základných učebníc a pri odborných textoch zo 42 vyhlásených výberových konaní sa nikto neprihlásil na 35. Ďalším faktorom, ktorý ovplyvňuje proces vydávania učebníc, je neskoré dodávanie rukopisu na vydavateľské spracovanie a schvaľovací proces. Tiež termín vydania učebnice sa predlžuje z dôvodu potreby prepracúvania alebo dopracovania textu na základe recenzných posudkov, aby sa zabezpečila kvalitná učebnica. Proces tvorby materiálnych didaktických prostriedkov nie je jednoduchý. Taká rozsiahla obnova učebnicového fondu, aká prebieha v súvislosti, v súčinnosti s reformou, kde ide o viac ako 100 nových učebníc, úplne nových učebníc, sa nedá znásilňovať ani urýchliť, pretože by to bolo na úkor kvality. Ďakujem pekne.